Biografija

Prim dr sc med dr Nebojša Mitrović, Klinički asistent iz Opšte hirurgije Medicinskog fakulteta Univerziteta u Beogradu, rođen je 12.09.1971. godine u Beogradu.

Diplomirao je na Medicinskom fakultetu u Beogradu 1997.godine. Magistarsku tezu pod nazivom „ Procena volumetrijskog tipa i volumena karcinoma želuca kao mere agresivnosti širenja tumora u limfne žlezde „ odbranio je 2003.god. Specijalistički ispit iz opšte hirurgije položio je 2004.godine. Doktorsku disertaciju pod nazivom „ Klinički značaj obeležavanja i biopsije limfnih nodusa stražara za odredjivanje stepena radikalnosti operativnog zahvata kod karcinoma želuca“ odbranio je 2011.godine.

Zvanje Primarijusa stekao je 2011.god. Autor je i koautor više od 50 radova objavljenih u međunarodnim i domaćim stručnim časopisima. Aktivno je učestvovao na mnogobrojnim stručnim skupovima gde je prezentovao rezultate svog naučno-istraživačkog rada. Organizator je i predavač na više od 15 kurseva i simpozijuma kontinuirane edukacije iz hirurgije i sportske medicine. Objavio je monografiju „ Biopsija stražarećeg limfnog nodusa kod karcinoma želuca„. Angažovan je i kao klupski lekar i predsednik lekarske komisije Košarkaškog kluba Crvena zvezda.

Šef je odeljenja gastrointestinalne i koloproktološke hirurgije i godišnje uradi više od 250 operacija, sa posebnim se interesovanjem za klasičnu i laparoskopsku onkološku hirurgiju digestivnog sistema. U svakodnevnu praksu Klinike za hirurgiju KBC Zemun uveo je citoreduktivnu hirurgiju i hipertermijsku intraperitonealnu citostatsku terapiju (HIPEC), kao vid lečenja lokalno uznapredovalih digestivnih i ginekoloških karcinoma. Paralelno sa hirurškom praksom bavi se i pedagoškim radom. Izabran je za kliničkog asistenta na katedri hirurgije sa anesteziologijom 2011. god., a reizabran 2014.godine, od kada učestvuje u izvodjenju nastave iz predmeta: Hirurgija sa anesteziologijom, Prva pomoć, Osnovi kliničke prakse I i II, Izborna nastava - hirurška obrada rane i Klinički staž iz hirurgije. Mentor je za opšte hirurške veštine specializantima iz različitih hirurških oblasti, kao i studentima medicine za diplomske radove.